বিশ্বকাপে ভারতের চূড়ান্ত একাদশে উইকেট কিপার হিসেবে কাকে পছন্দ সৈয়দ কিরমানির?

৫ জুন নাসাউ ক্রিকেট স্টেডিয়ামে আয়ারল্যান্ডের বিরুদ্ধে বিশ্বকাপ অভিয়ান শুরু করতে চলেছে ভারত। ২০০৭ উদ্বোধনী টি-টোয়েন্টি বিশ্বকাপে চ্যাম্পিয়ন হয়েছিল মহেন্দ্র সিং ধোনির ভারত। এরপর একবার টি-টোয়েন্টি বিশ্বকাপের ফাইনালে উঠলেও ট্রফি জেতা হয়নি। এবার কি ট্রফির খরা কাটবে? আসন্ন টি-টোয়েন্ট বিশ্বকাপ নিয়ে অকপট ৮৩-র বিশ্বকাপ জয়ী ভারতীয় ক্রিকেটার সৈয়দ কিরমানি। ফোনের ওপার থেকে শুনলেন কলকাতা টিভির সহকারী ক্রীড়া সম্পাদক জয়জ্যোতি ঘোষ।

জয়জ্যোতি: ২০০৭-এ উদ্বোধনী টি-টোয়েন্ট বিশ্বকাপের পর চ্যাম্পিয়ন হতে ব্যর্থ ভারত। এবার কি ট্রফির খরা কাটবে?

কিরমানি: প্রতিবারই বিশ্বকাপ শুরুর আগে আমরা আশাবাদী থাকি। কিন্তু শেষে কোথাও গিয়ে সেটা ক্লিক করে না। একই জিনিসের পুনরাবৃত্তি আশা করছি এবার আর হবে না। সবথেকে বড় ব্যাপার হচ্ছে ‘টিমগেম’ খেলা। কারও খারাপ ফর্ম যেন অন্য কেউ পূরণ করে দেয়। সবুজ গালিচায় একে যেন অপরের পরিপূরক হয়ে ওঠে। আরেকটা বিষয় হচ্ছে আত্মতুষ্টিতে ভুগলে চলবে না। বিশ্বকাপের ফাইনাল শেষ না হওয়া পর্যন্ত জেতার খিদে জিইয়ে রাখাটা অত্যন্ত প্রয়োজন। গত টি-টোয়েন্টি বিশ্বকাপেও ভারত দারুণ শুরু করেছিল। মেলবোর্নে পাকিস্তানের বিরুদ্ধে দুর্দান্ত জয়। কিন্তু অবশেষে সেমিফাইনালে ইংল্যান্ডের কাছে অসহায়ের মতো হারতে হয় রোহিত-বিরাট দের।

জয়জ্যোতি: ভারতীয় টি-টোয়েন্টি স্কোয়াডে দু’জন উইকেট কিপার রয়েছে-ঋষভ পন্থ এবং সঞ্জু স্যামসন। চূড়ান্ত এগারোতে এই দু’জনের মধ্যে কাকে দেখতে চাইছেন?

কিরমানি: অবশ্যই ঋষভ পন্থ। এতে কোনও সন্দেহ আছে?

জয়জ্যোতি: সঞ্জু স্যামসন কেন নন? আইপিএলে সঞ্জুর পারফরম্যান্স তো বেশ ভালো। পাঁচটি অর্ধশতরান সহ ৫৩১ রান, স্ট্রাইক রেট ১৫৩.৪৬, গড় ৪৮.২৭…

কিরমানি: স্বীকার করছি আইপিএলে সঞ্জু স্যামসনের পারফরম্যান্স বেশ ভালো। কিন্তু ‘বিগ ম্যাচ টেম্পেরামেন্ট’ বলে একটা বিষয় রয়েছে। নির্দ্বিধায় বলতে পারি ঋষভ পন্থ ‘বিগ ম্যাচ প্লেয়ার’। সঞ্জু স্যামসন দুর্দান্ত ক্রিকেটার হলেও আমার মনে হয় কোথাও যেন X-Factor মিসিং। এতদিন পর আন্তর্জাতিক ক্রিকেটে প্রত্যাবর্তন করতে চলেছেন ঋষভ পন্থ। আশা রাখছি নিজেকে উজাড় করে দেবেন পন্থ।

জয়জ্যোতি: একসময় এই পন্থের সমালোচক ছিলেন আপনি। এখন হঠাৎ করে এই পরিবর্তনের কারণ…

কিরমানি: সময়ে সঙ্গে মানুষ আরও পরিণত হয়। ঋষভ পন্থের ক্ষেত্রেও একই কথা প্রযোজ্য। ব্যাটার হিসেবে বরাবরই ভালো ছিল। এখন দেখছি উইকেটকিপার হিসেবেও পন্থ নিজেকে অনেক পরিণত করেছে।  ঋষভ পন্থ এখন ‘একটা প্যাকেজ’ বলা যেতে পারে।(হাসি)

জয়জ্যোতি: এবারে টি-টোয়েন্টি বিশ্বকাপ জয়ের ক্ষেত্রে আপনার বাজি কে?

কিরমানি: নির্দিষ্ট কোনও দলের নাম নেব না। তবে আমি মন থেকে চাইব ভারত জিতুক এবারের টি-টোয়েন্টি বিশ্বকাপ। ২৯ জুন ওয়ান্ডারার্সের পড়ন্ত বিকেলের স্মৃতি ফিরে আসুক বার্বাডোজে!(হাসি)

অন্য খবর দেখতে ক্লিক করুন: