ময়দানে সেরার সেরা ভারত, কী বলছে টলিউড?

কলকাতা: বিশ্বজয়ী ভারত, রোমহর্ষক ম্যাচে দক্ষিণ আফ্রিকাকে ৭ রানে হারিয়ে টি-টোয়েন্টি বিশ্বকাপের (T20 World Cup 2024) সেরার খেতাব ছিনিয়ে নিয়েছে টিম ইন্ডিয়া। ম্যাচ উইনিং স্পেল বুমরা-হার্দিক-আরশদীপ সিং-এর। তবে ম্যাচের টার্নিং পয়েন্ট শেষ ওভারে সূর্যকুমার যাদবের বাউন্ডারি লাইনের সামনে নেওয়া ডেভিড মিলারের অবিশ্বাস্য ক্যাচ!

ভারতীয় দলের জয়ের আনন্দে শনিবার মধ্যরাত থেকেই তিলোত্তমার পাড়ায় পাড়ায় ঢোল-তাসা নিয়ে সেলিব্রেশন চলছে। সব্বার মুখে মুখে বিরাট-রোহিত-সূর্যকুমারদের জয়গান। আমজনতাদের সঙ্গে সেই জয়ের উদযাপনে মেতেছেন টলিপাড়ার সেলেবরাও। টিম ইন্ডিয়াকে শুভেচ্ছা জানিয়ে প্রসেনজিৎ-ঋতুপর্ণা, দেব, জিৎ, অঙ্কুশ থেকে শুরু করে শিবপ্রসাদ মুখোপাধ্যায়, সকলেই সোশাল মিডিয়ায় টিম ইন্ডিয়ার স্পিরিটকে ‘সালাম’ জানিয়েছেন। রোহিত বাহিনীর ছবি শেয়ার করে সুপারস্টার দেব লিখেছেন, ‘আমরা চ্যাম্পিয়ন।’

পরিচালক সৃজিৎ মুখোপাধ্যায়কে দেখা গেল রাস্তায় নেমে পাড়া-গলির ভক্তদের সঙ্গে তেরঙ্গা উড়িয়ে সেলিব্রেশন করতে।

অভিনেতা কিঞ্জল নন্দ বললেন, ‘অনেক কিছু বলতে ইচ্ছে করছে… কিন্তু শুধু ভালো লাগার অনুভূতিটাই থাক।’

আরও পড়ুন: অমিত কুমারের জন্মদিনে তিলোত্তমায় ‘ফরএভার অমিত’

নিজের সদ্য মুক্তি পাওয়া ছবি ‘অযোগ্য’-র প্রসঙ্গ টেনে প্রসেনজিৎ চট্টোপাধ্যায়ের মন্তব্য, ‘আবার প্রমাণ হল ভারতীয় দল যোগ্য ক্রিকেট টিম। অনেক অভিনন্দন।’

টিম ইন্ডিয়াকে শুভেচ্ছা জানিয়ে অভিনেত্রী ঋতুপর্ণা সেনগুপ্তর বলেছেন, ‘কী দারুণ পারফরম্যান্স। আমাদের সকলের জন্য গর্বের মুহূর্ত।’

টিম ইন্ডিয়ার জয়ে আবেগী চিঠিতে অভিনেতা জিতু কমলের লেখনীতে উঠে এল ইন্টারনাল পলিটিক্স থেকে বিরাট-রোহিতের অবসর গ্রহণের সিদ্ধান্তে মন খারাপের কথা। অভিনেতা বললেন, “অধ্যায়টা এইভাবে শেষ না হয়ে একটু, সামান্য একটু ভালোভাবেই শেষ হতে পারত নাকি!”

দেখুন বিনোদনের আরও খবর